Сумын иргэдийн Төлөөлөгчдийн Хурлын

төлөөлөчдийн 2020 оны 06 дугаар сарын

08-ны өдрийн ээлжит 14 дүгээр хуралдааны

03 дугаар тогтоолын 1 дүгээр хавсралт:

ТӨМӨРБУЛАГ СУМЫН 10 БАХАРХАЛ

**1. Бахархал бүхнийг оршоосон “Төмөрбулаг сум” бидний бахархалт нутаг**

Хан Эрчим уулсынхаа өвөр бэлийг түшиж, хатан Бүгсийн голынхоо нуга хөндийд суурьшин, жаран жаран зуунд жаргах ерөөлтэй нутаг, Жаргалант хэмээн нэрлэгдсэн газарт сумынхаа шавыг тавьж, гал голомтоо бадраасан Төмөрбулаг сум нь 252172 га талбай бүхий нутаг дэвсгэртэй, Хөвсгөл аймгийнхаа урд зүгт оршдог. Тус сумын төв нь далайн түвшнээс дээш 1790 м өргөгдөсөн, газар нутгийн хамгийн өндөр цэг нь Дашдэрчин хайрхан далайн түвшнээс дээш 2556 метр өндөр өргөгдсөн, хамгийн нам дор цэг нь Олон голын бэлчир далайн түвшнээс 1148 м өргөгдсөн. Хангайн нурууны салбар Эрчим, Бүгсийн нурууны орчын газар нутаг, Дэлгэр мөрөн, Идэр голын ай сав газарт хамаарагдах Бүгсий, Бүгдгээний гол нутгаар байрладаг. Эрт дээр үеэсээ сонин содон тогтоц бүхий уул ус мөрнүүдтэй, олон зүйл төрлийн ан амьтан, мод ургамалтай байгалийн үзэсгэлэнт газруудтай, нутгийн шилмэл үүлдэр, угшлын 5 хошуу малыг өсгөн үржүүлдэг эх орны бахархалт түүхийн өлгий нутаг.

Уул ус нь тэгширсэн нутаг

Ургамал ногоо нь сугсарсан нутаг

Араатан жигүүртэн элбэг нутаг

Ан амьтнаар баялаг нутаг

Уртын дууны шуранхайтай нутаг

Хурдан хүлгийн тоостой нутаг

Хүчит бөхчүүдийн аатай нутаг

Эрчит нумын уухайтай нутаг

Түүхэнд тод мөртэй Хотгойд зоны өлгий

Төмөрбулагчууд бидний сэтгэлд өнө мөнхөд орших бахархалт нутаг

**2. Эх орноо хамгаалсан эрэлхэг баатруудын өлгий нутаг нэгэн бахархал**

Хотгойдын Шадар ван Чингүнжав “Төр үр хоёр минь мөнх оршиг” гэсэн захиасыг биелүүлэхийн төлөө Хотгойд түмэн шантралгүй тэмцсээр ирсэн юм. Хөвсгөл аймгийн Монгол Улсын дөрвөн баатрын хоёр нь Төмөрбулаг сумаас төрж гарсан байдаг. Монгол Улсын баатар хилчин Лхүнрэвийн Даваадорж Төмөрбулаг сумын 1 дүгээр багийн нутаг Донхорын голд төрж өссөн, 20 настайдаа эх орноо хамгаалахаар эр цэргийн албанд мордож, Ховдын Булган сумын нутаг Бүдүүн харгайтад 1948 оны долдугаар сарын 7-нд 130 гаруй хүнтэй Гоминданы зэвсэгт дээрэмчдийг эсэргүүцэн тулалдаж эх орноо халуун амь бүлээн цусаараа хамгаалсан энэ нутгаас төрсөн эрэлхэг зоригт хилчин баатар юм. Монгол Улсын баатар, гавьяат нисгэгч, Дугарын Гунгаа нь Төмөрбулаг сумын 4 дүгээр багийн нутаг Хаахайн сайр гэдэг газар мэндэлжээ. Эх орноо хамгаалах гурван дайнд оролцож, агаарт түмэн цаг илүү нисэж, энх цагт Иргэний агаарын тээврийг хөгжүүлэх үйлсэд амьдралынхаа 40 гаруй жилийг зориулсан эх оронч эрэлхэг зоригт, нисгэгч баатар юм. Төмөрбулаг сумын төвд Монгол Улсын Баатар Лхүнрэвийн Даваадорж, Дугарын Гунгаа нарын гэрэлт хөшөө сүндэрлэж “Энэ орон чинь эзэнтэй, эзэн нь эрэмгий зоригтой юм шүү” гэдгийг олонд сануулсаар байна.

Үндэсний баатар шадар ван Чингүнжавын морин туурайн тамгатай

Үнэнч дайчин баатруудыг нь өлгийдөж өсгөсөн нутаг

Хилчин баатар Даваадоржийн бойтогны мөртэй нутаг

Нисгэгч баатар Гунгаагийн нэрийг нь мөнхжүүлсэн нутаг

**3. Номч, мэргэд нь алдартай, шашин номын авшиг шингээсэн нутаг нэгэн бахархал**

Тэртээ 1736 онд Төмөрбулаг сумын 4 дүгээр багийн нутагт Бүгсийн хүрээ хэмээн хожмоо Халх даяар алдарших их хүрээг байгуулж байсан түүхтэй аж. Бүгсийн хүрээ 15 сүм дуган, 16 жасын байшинтай, лам хуваргууд суух 200 гаруй хашаа байшинтай, 800-900 лам шавилан суудаг томоохон суурин газар хувьсгалт засагтай золгосон гэдэг. Тус сумын 3 дугаар багийн нутагт 1757 онд Бүгдгээний хүрээ байгуулагдаж, Цогчин дуганы хурлыг үүсгэсэн гэж түүхийн сурвалжид тэмдэглэгдсэн байна. Энэ хүрээ хийд нь 5-6 сүм дугантай, 200 гаруй лам хуврагтай, эрдэм чадалтай лам нартай энэ нутгийн шашны 2 дахь томоохон төв байжээ. Энэхүү хүрээ хийдүүдэд гүн ухаан Чойрын, анагаахын Мамба дацангаас эхлээд одон орон, зурхайн ухаан судлах Дуйнхор-Ивамдитанчойнхорлин дацантай, олон арван эрдэмтэн багш нартай, номын буян шингэсэн газар орон байжээ. Шүншиг, авшиг оршсон энэ л  нутгаас эдүгээ цагийн олон арван эрдэмтэн мэргэд төрөн гарсан юм. Тухайлбал: Бүгдгээний хүрээнээс үе уламжлан төрсөн олон номч эрдэмтдийн нэг нь Монгол Улсын 25 дахь Ерөнхий сайд С.Баярын аав, эрдэмтэн, доктор Лувсангийн Санжаа, Санжаа гуайн аав Лувсан гэж олноо хүндлэгдсэн эрдэм ном ихтэй, гүрэмч, хувилгаан хүн байсан гэдэг.

Жалханз хутагт гэгээнтний гэрийн буурьтай

Шашны номч мэргэдээрээ нэр нь түгсэн нутаг

Хоймор нутгийн бахархал төр, түмний түшээ

25 дахь Ерөнхий сайдыг өлгийдөж авсан нутаг

**4. Удам дагасан урчуудад авьяасыг өвлүүлсөн нутаг нэгэн бахархал**

Энэ нутгийн урчуудын хийц нь Нийслэл хүрээ төдийгүй халх даяар алдаршиж байжээ. Өвгөд дээдсээсээ гарын урыг өвлөж, ур ухаанаа үе дамжин өвлүүлж ирсэн түүхэн уламжлалтай. Хотгойд таван хошуунд харьяалагдсан Далай гүн, Мэргэн гүний урчууд нь өөрийн гэсэн дахин давтагдашгүй ур хийцтэй алт, мөнгө, үнэт эдлэл, төмрийн уран дархчуул нь нутаг хошуундаа алдартай байсан бол, үе дамжсан урчуудын дархан, баримал, сийлбэр, уран уран зургийн бүтээлүүд нь Монгол улсын соёлын өв, санд хадгалагдаж олон түмний хүртээл болсон байдаг. Монголын дүрслэх урлагийн их түүхийн төлөөлөл болсон уран барималч С.Дамдинжав, уран дархан Дамдинжавын Дорлиг, нэрт уран сийлбэрч Н.Лувсанцэрэн, түүний хүү уран зураач Лувсанцэрэнгийн Бат-Өлзий, ач хүү уран дархан, барималч Бат-Өлзийгийн Ганхөлөг гээд удам дамжсан алдартнууд энэ нутгийнх. Дүрслэх урлагт өөрийн гэсэн орон зай бүтээлээ тодоор үлдээсэн нэрт сийлбэрч Н.Лувсанцэрэнгийн бүтээлүүд өдгөө Монголын уран зургийн галерейд 14 бүтээл, МУЭ-ийн алтан сан хөмрөгт 6 бүтээл, Хөвсгөл аймгийн музейд 17 бүтээлүүд олны хүртээл болж хадгалагдаж байна. Мөн үндэсний эрх чөлөөний тэмцэгч ард Аюуш, Их зохиолч Д.Нацагдорж нарын монументаль хөшөөг хүрлээр цутган бүтээх их үйлсэд хүчин зүтгэж явсан С.Дамдинжавын “Аавын малгай” нэртэй хүрэл цутгуур өнөөдөр Монголын хосгүй үнэт бүтээлийн жагсаалтад багтдаг.

Хоймор нутгийн ур, ухааныг гайхуулсан

Хосгүй урчуудаараа алдаратай нутаг

Улсынхаа соёлын өв санд давтагдашгүй бүтээл нь тавигдсан

Удам дамжсан урчуудад авьяасыг өвлүүлсэн нутаг

**5.Арван засгийн наадмаас алдар нэрээ дуурсгасан хүчтэнүүдийн нутаг нэгэн бахархал**

Эрт дээр үеэсээ хошуу нутагтаа төдийгүй халх даяар алдартай олон хүчтэнүүд Төмөрбулаг сумаас төрсөн байна. Энэ нутагт 19 дүгээр зууны дунд үеэр Бүгсийн голоор нутаглаж байсан Бөрт хэмээх улсын арслан Дамдин, 19 дүгээр зууны эхэн үеэр Бүгдгээний голд нутаглаж байсан арван засгийн наадмын заан Наянтай, Даншигийн заан бороохой Дамдин нарын эгэлгүй хүчит бөхчүүдийн түүхэн замнал нь түүхийн эх сурвалж бичигт, бяр хүчний тухай аман хууч яриа нь ард түмний дунд домог болон өнөөг хүртэл хадгалагдан үлдсэн. Энэхүү хүчтэнүүдийн удмыг залгаж Ардын Хувьсгалын жилүүдэд бяр хүч, уран мэхийг гайхуулан барилдаж Монгол Улсын начин цолыг хүртсэн М.Эрдэнэбат, аймгийн арслан Ж.Гэлэгжамц, Б.Дан-Аа, З.Чимэдрагчаа, Л.Цэдэнсодном нарын тэргүүтэй олон арван хүчтэнүүд энэ нутагт мэндэлсэн байна. Төмөрбулаг суманд улсын арслан Бөрт Дамдины бяраа сорьж өргөж байсан 786 кг жинтэй чулуу өдгөөг хүртэл дурсгал болон хадгалагдаж, хүмүүсийн мэлмийг мялааж байна.

Арван ес дүгээр зууны даншгийн заан Наянтайгийн төрж өссөн нутаг

Арван засгийн наадмын улсын арслан бөрт Дамдины домгийг өгүүлсэн нутаг

Ардын төрийн наадамдаа бяр хүчээ гайхуулж, алдар цолоо дуурсгасан

Монгол Улсын начин Эрдэнэбатыг өлгийдөж өсгөсөн нутаг

**6. Зуун дамжсан тахилгатай уулс хайрхануудын ховор тогтоцтой нутаг нэгэн бахархал**

Тус сумын нутаг дэвсгэр нь Булнай нурууны дэд мужид хамаарагдах Эрчмийн нуруу, Анын нуруу, Бүгсийн нурууны томоохон уул, нуруудаар хүрээлэгдэн оршдог бөгөөд нэн эртний үеийн сонин содон тогтоц бүхий уулс ихээхэн байдаг. Хамгийн өндөр цэг нь далайн түвшнээс дээш 2556 м өргөгдсөн Дашдэрчин хайрхан юм. Төмөрбулагчуудын гол шүтээн болсон Дөш хайрхан, Баянзүрх, Чандмань, Дашдэрчин, Цог-Өндөр зэрэг өвгөд дээдсийн үеэс олон зууны турш уламжлан тахиж шүтэж ирсэн овоо тахилга бүхий байгалийн үзэсгэлэнт уул, овоог орон нутгийн амьдарч буй иргэд дээдлэн шүтэж байна. Баянзүрх хайрхны орой дээрээс долоон хошууны нутаг бүгд харагддаг хэмээн яригддаг.

Долоон хошууны нутаг орой дээрээс нь харагддаг

Домогт мөнхөрсөн овоо хайрхнуудыг оршоосон нутаг

Дээдсийн үеэс шүтэгдсэн зуун дамжсан тахилгатай

Дашдэрчин, Урандөш, Баян зүрх, Чандмань хайрхнуудын хийморь тэтгэсэн нутаг

**7.Хатан “Сэлэнгэ мөрөн” эх авч урссан, “Олон гол бэлчир”–тэй байгалийн үзэсгэлэнт нутаг нэгэн бахарал**

Төмөрбулаг сумын байгалийн үзэсгэлэн бүрдсэн усан сан бүхий газруудын нэг нь Олон голын бэлчир юм. Идэр, Чулуут, Дэлгэрмөрөн голууд болзсон юм шиг гурван талаас урсан ирж, хэлэлцсэн юм шиг нэгдсэн тэр л уулзвараас Сэлэнгэ мөрөн эх аван урсдаг. Тиймээс ч Олон голын бэлчир хэмээн нэрлэжээ. Үнэхээр ч өндөр уулс, ногоон моддоор хүрээлэгдсэн Олон голын бэлчрийг өндөр дээрээс харахад хэн нэгэн уран гартны ур ухаанаа шавхаж бүтээсэн хээ угалз мэт мөнгөлөгтөн харагдана. Тус суманд амралт аялал жуулчлалын отог бааз бүхий Бүгсий, Бүгдгээн зэрэг үзэсгэлэнт томоохон голууд, Төмрөөн булаг, Торц зэрэг хүний эрүүл мэндийг анагаах чанартай, рашаан ус зэрэг олон гол, мөрөн, харз, булаг усны нөөц байдаг.

Хатан Сэлэнгэ мөрний эх болсон нутаг

Харь холын жуулчдын нүд булаасан нутаг

Олон гол, Бүгдгээний цутгалан, Торц, Төмрөөн булагийн рашаантай

Онгон дагшин байгальтай, үзэсгэлэн бүрдсэн нутаг

**8. Хүннүгийн үеийн түүхийг хадгалсан, өв соёлын дурсгалт нутаг нэгэн бахархал**

Төмөрбулаг сум байгалийн үзэсгэлэн бүрдсэн түүх соёлын дурсгалт газрууд ихтэй бөгөөд нэн эртний үеийн чулуун болон хүрэл зэвсгийн үеийн булш хадны сүг зураг, буган чулуун хөшөөний түүхийн дурсгалт газруудтай. Тэдгээрийн нэг нь 4 дүгээр багийн нутагт байгаа 100-180 см-ын өндөртэй, 13 ширхэг буган хөшөөн дээр буга ан амьтанг тун ч гоёмсгоор сийлэн үлдээсэн “Зуна голын буган чулуун хөшөө”-нүүд юм. Уг хөшөөнүүдийг Засгийн гзарын тогтоолоор улсын тусгай хамгаалалтад авсан. Тус сумын нутагт тэнгэрт цогнойх Арслан хад, эгц өндөр уул руу гулсан бууж буй аварга том Могой хад, жигүүрээ дэлгэн нисэх гэж буй шувууны дүрс бүхий Хангарьд хад зэрэг сонин тогтоцтой дурсгалт газрууд олон бий.

Хүннүгийн үеийн соёлын өвийг хадгалсан

Буган чулуун хөшөөний нутаг

Хоймор нутгийн түүхийн дурсгалт

Хотгойд зоны өлгий нутаг

**9. Хошуу даяар алдартай хурдан адууны хийморь тэтгэсэн нутаг нэгэн бахархал**

Төмөрбулаг сум нь эрт дээр үеэс эхлэн аймаг хошуундаа алдар цуутай хурдан хүлгүүдтэй байсан бөгөөд хурдан хүлгүүд нь ихэвчлэн бор, улаан, саарал зүсмийн морьдууд байсан учраас Төмөрбулагийн хурдан саарлууд гэж алдаршиж байжээ. АХ-ын ын 84 жил, Төмөрбулаг сум байгуулагдсаны 80 жилийн ойн баярын их насны морьдын уралдааны шөвгийн таван морь нь тус сумын уяачдын хурдлуулсан таван цагаан бор зүсмийн хүлгүүд байсан нь бэлэгшээлтэй. Зарим хурдан адуу судлаачид Хотгойдын хонин бор адууны удам гэж үздэг. Ардын хувьсгалын жилүүдэд энэ сумын баяр наадмын хурдан их насны морины уралдаанд гадна аймаг, сумын морь түрүүлсэн түүх гарын 5 хуруунд багтах цөөхөн бөгөөд нутгийн хурдан хүлгүүд нь магнайдаа тоосгүй түрүүлсэн байдаг. Тус сумын хурдан ажнай хүлгүүдийн амжилтын түүхийг сөхвөл:1930-1980 онын үед уяач Санжаа начин, Л.Байдай, Ж.Баадай, С.Баадай, Д.Гонгор, Н.Лувсанцэрэн, Н.Жамьяандорж, Н.Жамьяанрагчаа, Я.Ичинхорлоо, Д.Жамьяанжав, Ч.Дорж нарын тэргүүтэй олон уячдын уясан хүлгүүд аймгийхаа наадамд түрүү, шөвөгт хурдалж байсан түүхтэй. 1990 оноос хойшхи Монгол Улсад хурдан морины спортын хөгжлийн жилүүдэд Монголын шигшмэл хурдан морины анхны “Их хурд” уралдаанд ААУ Ж.Хөрөнгөөгийн “Үүлэн бор” морь нь 7-д хурдалсан. ААУ Л.Оюун-Эрдэнийн Хүрэн халзан морь Эрдэнэтийн хангайн бүсийн хурдан морины даншигт 6-д, Хөвсгөл аймаг байгуулагдсаны 80 жилийн их насны морьдын уралдаанд түрүүлж, Б.Лигшигдоржийн Хонгор морь Хөвсгөл аймгийн анхны “Хотгойдын хурд” уралдаанд 3-аар давхиж, аймгийн наадамд уяж сойсон нутгийн угшилтай олон хурдан хүлгүүд түрүү, шөвөгт хурдалж, орон нутгийнхаа нэрийг дуурсгаж байна.

Хурдан морины анхны даншиг наадмын түүхэнд тод мөрөө үлдээсэн

Хөрөнгөөн “Үүлэн бор” морины сунгааг тааруулсан нутаг

Хотгойдын хурд, аймгийнхаа тэгш ойд торгон жолоо өргүүлсэн

Оюун-Эрдэнийн Хүрэн халзан, Лигшигдоржийн Хонгор морины босоо төрсөн нутаг

**10.Хан Эрчим уулсаараа нэрлэгдсэн хар ямааг үүлдэр болгосон нутаг нэгэн бахархал**

Төмөрбулагчууд эрт дээр үеэс нарийн ноолууртай, сүү махны гарц сайтай хөх зүсмийн ямааг үе дамжин малласаар иржээ. 1979 онд Горно-Алтай үүлдрийн ухна авчран үржүүлэгт оруулж ашигласнаар хөх ямаа хар зүстэй болсон гэдэг. Харин 1985 онд Төмөрбулаг сумын “Давшилт” нэгдэл 2-р багийн нутаг дэвсгэр дээр “Ямааны улсын үржлийн ферм” байгуулан ХАА-н эрдэмтэд, нутгийн мал эмнэлгийн мэргэжилтнүүдтэй хамтран ямаагаа ангилж, судалгаа хийжээ. Үүний үр дүнд хангайн бүсийн нөхцөлд нэн сайн зохицсон ноолуур махны чиглэлийн ямааг үржүүлсэн бөгөөд Төмөрбулагийн хар ямааг 1996 онд “Эрчим омог”-оор, “Эрчмийн хар ямаа”-г 2017 оны 12 дугаар сарын 12-ны өдөр ХХААХҮ-ийн сайдын А/176 дугаар тушаалаар үүлдрээр баталгаажуулсан байна. Эрчим” үүлдрийн хар ямааны 13.9-14.7 микрон голчтой ноолуураар хийсэн бүтээгдэхүүн дэлхийн зах зээлд  өндрөөр үнэлэгдэж чаддаг

Эрчмийн өндөр хайрханд нь эрдэнэт сүрэг нь налайсан нутаг

Эрчим үүлдрийн хар ямаагаараа Дэлхийд данстай нутаг

Уул ус нь тэгширсэн нутаг

Ургамал ногоо нь сугсарсан нутаг

Сумын иргэдийн Төлөөлөгчдийн Хурлын

төлөөлөчдийн 2020 оны 06 дугаар сарын

08-ны өдрийн ээлжит 14 дүгээр хуралдааны

01 дүгээр тогтоолын 2 дугаар хавсралт:

ТӨМӨРБУЛАГ СУМЫН 10 БАХАРХЛЫН БЭЛГЭ ТЭМДЭГ /СҮЛД/



        





















Төмөрбулаг сумын 10 бахархлыг

батлах тухай

Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 18.1.3, 25 дугаар зүйлийн 25.1 дэх заалтыг тус тус үндэслэн сумын иргэдийн Төлөөлөгчдийн Хурлын төлөөлөгчдийн ээлжит 14 дүгээр хуралдаанаас ТОГТООХ нь:

1.Төмөрбулаг сумын арван бахархлыг 1 дүгээр хавсралтаар, тус сумын уугуул, Хөвсгөл аймгийн Зураач, урчуудын холбооны тэргүүн, уран барималч, зураач Бат-Өлзийгийн Ганхөлөгийн бүтээл бахархлуудын утга санааг илэрхийлсэн дүрслэлийг Төмөрбулаг сумын арван бахархлын бэлгэ, тэмдэг /сүлд/-ээр баталж, 2 дугаар хавсралтаар баталсугай.

2.Төмөрбулаг сумын түүх, соёлын үнэт өв болсон эрхэмлэх арван бахархлын утга санааг илэрхийлсэн дүрслэл бүхий барималыг “Хүүхэд, залуучуудын соёл, амралтын цэцэрлэгт хүрээлэнд байрлуулж, бахархлын цогцолборыг байгуулахыг сумын /Засаг дарга/-д үүрэг болгосугай.

3.Соёлын төвийн эрхлэгч Б.Энхжаргал, Сургуулийн захирал Д.Мягмармаа нарт Даалгах нь:

3.1.Хүүхэд залуучууд орон нутгаараа бахархах үзэл санааг төлөвшүүлэх, уламжлалт ёс заншлаас суралцуулах, байгаль орчин түүх соёлын үнэт зүйлсийг хайрлан хамгаалах, сэргээн хөгжүүлэх чиглэгдсэн хөтөлбөрийг боловсруулж, хэрэгжүүлж, жил бүр “Бахархлын өдөр” арга хэмжээг зохион байгуулах.

3.2.Соёлын төвийн “Орон нутгийг судлах танхим”, Ерөнхий боловсролын сургуулийн “Ёс заншлын өргөө, бахарахлын танхим”-д Төмөрбулаг сумын 10 бахархлын түүхийн товчоон, бэлгэ тэмдэг /сүлд /-ийн дүрслэлийг байршуулж, сурталчилан таниулж, түгээн дэлгэрүүлэх ажлыг зохион байгуулах.

4.Тогтоолын хэрэгжилт үр дүнг тооцож, биелэлтийг хагас, бүтэн жил тутам ИТХ-д танилцуулж байхыг ЗДТГ-ын дарга /Г.Нямханд/-д, хэрэгжилтэд нь хяналт тавьж ажиллахыг ИТХ-ын Тэргүүлэгчдийн нарийн бичгийн дарга /Ц.Бямбадорж/-д үүрэг даалгасугай.

ДАРГА Г.БЯМБАСҮРЭН

Үндсэн чиглэлийн хэрэгжилтэд

үнэлэлт, дүгнэлт өгөх тухай

Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 18 дугаар зүйлийн 18.1.3, 25 дугаар зүйлийн 25.1 дэх заалтыг тус тус үндэслэн сумын иргэдийн Төлөөлөгчдийн Хурлын төлөөлөгчдийн ээлжит 14 дүгээр хуралдаанаас ТОГТООХ нь:

1.Сумын иргэдийн Төлөөлөгчдийн Хурлын 2017-2020 оны бүрэн эрхийн хугацаанд дэвшүүлсэн бодлогын үндсэн чиглэлийн 2017-2019 онд хэрэгжилтийн тайланг хэлэлцээд биелэлтийг 81.5%-иар хангуулж, тодорхой үр дүнд хүрсэн байна гэж дүгнэсүгэй.

2.Бодлогын үндсэн чиглэлд тусгагдсан хэрэгжих шатандаа болон эрчимжүүлэх шаардлагатай гэж үнэлэгдсэн зорилтуудын хэрэгжилтийг бүрэн хангуулж ажиллахыг /ИТХ-ын дарга, төлөөлөгчид, холбогдох албан тушаалтан/ нарт үүрэг болгосугай.

3.Тогтоолын хэрэгжилтэд хяналт тавьж ажиллахыг ИТХ-ын Тэргүүлэгчдийн нарийн бичгийн дарга /Ц.Бямбадорж/-д даалгасугай.

ДАРГА Г.БЯМБАСҮРЭН

Сумын 2019 оны төсвийн

гүйцэтгэлийг хэлэлцэн батлах тухай

Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 18.1.2-ын “б”, 25 дугаар зүйлийн 25.1, Төсвийн тухай хуулийн 64.1.3 дахь заалтыг тус тус үндэслэн сумын Иргэдийн Төлөөлөгчдийн Хурлын төлөөлөгчдийн ээлжит 14 дүгээр хуралдаанаас ТОГТООХ нь:

Нэг. Сумын 2019 оны төсвийн орлогын гүйцэтгэлийг 2354481.1 мянган төгрөгөөр тооцож, орлогын нийт дүн, орлогын нэр төрөл тус бүрээр нь дор дурьдсанаар баталсугай. /мянган төгрөг/

|  |  |  |
| --- | --- | --- |
|  | **Сум/дүүргийн төсвийн орлого бүгд** | **2354481.1** |
| 1 | **Урсгал орлого** | **2230722.1** |
| 1.1. | **Сум/дүүргийн төсвийн татварын орлого** | **852859.1** |
| 1.1.1 | Хувь хүний орлогын албан татварын тухай хуулийн 8.1.1-д заасан орлогод ногдох албан татвараас бусадхувь хүний орлогын албан татвар | 43722.1 |
| 1.1.2 | Орлогыг тодорхойлох боломжгүй ажил үйлчилгээ хувиараа эрхлэгч хувь хүний орлогын албан татвар | - |
| 1.1.3 | бууны албан татвар | 2078.0 |
| 1.1.4 | нохойны албан татвар |  |
| 1.1.5 | Төсвийн тухай хуулийн 23.4.9-д зааснаас бусад улсын тэмдэгтийн хураамж | 1542.7 |
| 1.1.6 | ашигт малтмалаас бусад байгалийн баялаг ашиглахад олгох эрхийн зөвшөөрлийн хураамж | - |
|  | Газрын дуудлага худалдаа | 1923.1 |
| 1.1.7 | түгээмэл тархацтай ашигт малтмал ашигласны төлбөр | 450.0 |
| 1.1.8 | байгалийн ургамал ашигласны төлбөр | 150.0 |
| 1.1.9 | хүн амын унд, ахуйн хэрэгцээний зориулалтаар ус, рашаан ашигласны төлбөр | 912.5 |
| 1.1.10 | ойгоос хэрэглээний мод, түлээ бэлтгэж ашигласны төлбөр | 32259.3 |
| 1.1.11 | агнуурын нөөц ашигласны төлбөр, ан амьтан агнах, барих зөвшөөрлийн хураамж | 2221.4 |
| 1.2. | **Сум/дүүргийн** **төсвийн татварын бус орлого** | **9813.2** |
| 1.2.1 | орон нутгийн өмчит болон орон нутгийн өмчийн оролцоотой хуулийн этгээдийн орон нутгийн өмчид ногдох хувьцааны ногдол ашиг | - |
| 1.2.2 | орон нутгийн өмчийн эд хөрөнгийг ашигласны төлбөр | - |
| 1.2.3 | хүү, торгуулийн орлого | 8343.2 |
| 1.2.4 | Төсөвт байгууллагын өөрийн орлого | - |
| 1.2.5 | хууль тогтоомжийн дагуу сум, дүүргийн төсөвт төвлөрүүлэх бусад орлого | 1470.0 |
| 1.2.6 | Өмч хувьчлалын орлого | - |
| 1.3 | **Хөрөнгийн орлого** | **-** |
| 1.3.1 | Хөрөнгө борлуулсны орлого | - |
| 1.4. | **Тусламжийн орлого** | **2251938.7** |
| 1.4.1 | Аймгийн орлого | 322726.6 |
| 1.4.2 | Санхүүгийн дэмжлэг | 302904.1 |
| 1.4.3 | Тусгай зориулалтын шилжүүлэг | 1490966.3 |
| 1.4.4 | Орон нутгийн хөгжлийн сан орлогын шилжүүлэг | 71895.5 |
| 1.4.5 | Эрүүл мэндийн даатгалын санхүүжилт | 11582.7 |
| 1.4.6 | Төсөв болон дэамжуулан зээллдүүлсэн зээлээс эргэн төлөгдөх /Сум хөгжүүлэх сан/ | 51863.5 |
| 1.4.7 | Урд оны үлдэгдлээс санхүүжих | - |

Хоёр. Сумын 2019 оны төсвийн жилд төсвийн ерөнхийлөн захирагч, түүний харьяа байгууллага, бусад байгууллагын төвлөрүүлсэн орлогын хэмжээг 7470.1 мянган төгрөгөр баталж, дор дурьдсанаар баталсугай. /мянган төгрөг/

|  |  |  |
| --- | --- | --- |
| **№** | **Үзүүлэлт** | **Дүн** |
| **2.** | **Орон нутаг** | **7470.1** |
| **2.1.** | **Иргэдийн Төлөөлөгчдийн Хурлын дарга** | - |
| 2.1.1 | Харьяалах төсөвт байгууллагын өөрийн орлого | **-** |
| **2.2.** | **Засаг дарга** | **7470.1** |
| 2.2.1. | Засаг даргын Тамгын газар | 2751.0 |
| 2.2.2 | Тусгай зориулалтын шилжүүлэг | - |
| **2.2.2.** | **Харьяалах төсөвт байгууллагын өөрийн орлого** | **-** |
| 2.2.2.1 | Ахлах сургууль | - |
| 2.2.2.2 | Хүүхдийн цэцэрлэг | - |
| 2.2.2.3 | Соёлын төв | - |
| 2.2.2.4 | Эрүүл мэндийн төв | - |
| 2.3. | Сум хөгжүүлэх сан /Зээлийн хүүгийн орлого/ | 4719.1 |
|  | Нийт дүн | 7470.1 |

Гурав. Сумын 2019 оны орон нутгийн төсвийн зарлагын гүйцэтгэлийн нийт дүн, Төсвийн ерөнхийлөн захирагчдын төсвийн жилд зарцуулсан зарлагын гүйцэтгэлийг 2403836.9 мянган төгрөгөөр баталж, дор дурьдсанаар баталсугай. /мянган төгрөг/

|  |  |  |
| --- | --- | --- |
| **№** | **Байгууллага зориулалт арга хэмжээ** | **Мөнгөн дүн** |
| **3.1.** | **Иргэдийн төлөөлөгчдийн хурлын дарга** | **52505.2** |
| 3.1.1. | Урсгал зардлын дээд хэмжээ | 52505.2 |
| 3.1.2. | Хөрөнгийн зардлын дээд хэмжээ | - |
|  | Урсгал зардал үүнээс: Зориулалт арга хэмжээгээр | 52505.2 |
| Үндсэн үйл ажиллагаа | 39062.1 |
| Ажил олгогчоос олгох тэтгэмж, урамшуулал | 800.0 |
| ИНХ-ын даргын урамшуулал | 11109.2 |
| Гэмт хэргээс урьдчилан сэргийлэх | 1533.9 |
| **3.2.** | **Засаг дарга** | **612498.8** |
| 3.2.1 | **Урсгал зардлын дээд хэмжээ /Сумын ЗДТГ/** | 289596.2 |
| 3.2.2 | Хөрөнгийн зардлын дээд хэмжээ | - |
|  | Урсгал зардал үүнээс: Зориулалт арга хэмжээгээр | 289596.2 |
| Үндсэн үйл ажиллагаа | 199345.9 |
| Туслах үйл ажиллагааны зардал | 2559.7 |
| Гэрээгээр гүйцэтгэх ажил үйлчилгээний зардал | 22866.7 |
| Баг хорооны үйл ажиллагааны зардал | 49847.3 |
| Улсын баяр наадмын зардал | 4000.0 |
| Орон нутгийн нөөц хөрөнгө | 1054.2 |
| Байгаль орчныг хамгаалах нөхөн сэргээх зардал | 9922.3 |
| **3.2.3** | **Урсгал зардлын дээд хэмжээ /Сумын Соёлын төв/** | **96648.4** |
| Хөрөнгийн зардлын дээд хэмжээ | - |
| Урсгал зардал үүнээс: Зориулалт арга хэмжээгээр | 96648.4 |
| Үндсэн үйл ажиллагаа | 94473.4 |
| Уран бүтээл хийлгэх | 1875.0 |
| Ажил олгогчоос олгох тэтгэмж урамшуулал | 300.0 |
| **3.2.4** | Үүнээс сум дүүргийн нутаг дэвсгэрт үйл ажиллагаа явуулж буй улсын төсөвт байгууллагад олгох тусгай зориулалтын шилжүүлгийн хэмжээ | **1791338.1** |
| **3.2.6** | ОНХ сан -ОН-ийн зорилтот хөрөнгө оруулалт | **89936.6** |
|  | Урсгал зардлын дээд хэмжээ | 5000.0 |
| Хөрөнгийн зардлын дээд хэмжээ | 84936.7 |
| Урсгал зардал: Үүнээс зориулалт арга хэмжээгээр | 5000.0 |
| Улсын их баяр наадмын зардал | 5000.0 |
| Хөрөнгийн зардал: Үүнээс зориулалт арга хэмжээгээр | 84936.7 |
| Хөрөнгө /шинээр хөрөнгө оруулалт/ | 41784.6 |
| Тоног төхөөрөмж, тавилга эд хогшил | 5610.0 |
| Урсгал засвар | 35196.8 |
| Зураг төсөв хийлгэх зардал | 1500.0 |
| Шилжих хөрөнгө оруулалт, барьцаа хөрөнгө | 845.3 |
| **3.2.6** | Сум хөгжүүлэх сан-Жижиг дунд үйлдвэрлэлийг дэмжих | **83812.4** |
|  | Урсгал зардлын дээд хэмжээ | 1732.4 |
| Үндсэн үйл ажиллагаа | 1732.4 |
| Эргэж төлөгдөх зээл | 82080.0 |
| **3.2.7** | **Орон нутгийн хөрөнгө оруулалт** | **-** |
|  | Урсгал зардлын дээд хэмжээ | - |
|  | Хөрөнгийн зардлын дээд хэмжээ | - |
|  | Хөрөнгийн зардал | - |
| **3.** | **Нийт дүн** | **2403836.9** |

Дөрөв. Тусгай зориулалтын шилжүүлгээр санхүүжих төсөвт байгууллагын зардлын гүйцэтгэлийг дор дурдсанаар баталсугай: / мянган төгрөг/

|  |  |  |
| --- | --- | --- |
| 4.1. | ЕБ-ын сургууль | 1144219.2 |
| 4.2 | Хүүхдийн цэцэрлэг | 254060.2 |
| 4.3 | Эрүүл мэндийн төв | 393058.7 |
| **Нийт дүн** | | **1791338.1** |

Тав. Нэмэлт төсвийн орлогыг 36420.4 мянгөн төгрөгөөр, аймагт төвлөрүүлэх орлогын хэмжээг 115373.6 мянган төгрөгөөр баталсугай.

Зургаа. Орон нутгийн Ерөнхий орлогын дансны үлдэгдлийг 3361.2 мянган төгрөгөөр баталсугай.

Долоо. Сум хөгжүүлэх санийн дансны үлдэгдлийг 4815.1 мянган төгрөгөөр баталсугай.

Найм. Орон нутгийн хөгжлийн сангийн дансны үлдэгдлийг 11395.9 мянган төгрөгөөр баталсугай.

Ес. Орон нутгийн төсвийн байгууллагуудын төвлөрүүлсэн орлогыг 1488.6 мянган төгрөгөөр, тусгай зориулалтын шилжүүлгийн байгууллагуудын төвлөрүүлсэн дүнг 150.1 мянган төгрөгөөр, нэмэлт санхүүжилтийн данснаас төвлөрүүлсэн дүнг 8.0 мянган төгрөгөөр аймагт төвлөрүүлсэн орлогын дүнг 0.0 мянган төгрөгөөр баталсугай.

Арав. Төсвийн ерөнхийлөн захирагчдын 2019 онд хэрэгжүүлсэн хөтөлбөрүүдийн хүрсэн үр дүнг байгууллага тус бүрээр нь 1 дүгээр хавсралтаар баталсугай.

Арван хоёр. Сумын хөрөнгө оруулалт, их засварын нэр төрөл, төсөл, арга хэмжээ, барилга, байгууламжийн хөрөнгийн жагсаалтыг 2 дугаар хавсралтаар баталсугай.

Арван гурав. Төсвийн ерөнхийлөн захирагчдын төсвийн зарлагын гүйцэтгэлийн нийт дүнг байгууллага, сан тус бүрээр зардлын зүйл, ангиар нь 3 дугаар хавсралтаар баталсугай.

Арван дөрөв. Төсвийн ерөнхийлөн захирагчдын хэрэгжүүлэх хөтөлбөрийн төсвийн гүйцэтгэлийг 4 дүгээр хавсралтаар баталсугай.

Арван тав. Төсвийн гүйцэтгэлийг зориулалт арга хэмжээ тус бүрээр 5 дугаар хавсралтаар баталсугай.

Арван зургаа, Нэмэлт төсвийн гүйцэтгэлийг 36412.4 мянган төгрөгөөр баталж, зардлын зүйл, ангиар нь 6 дугаар хавсралтаар баталсугай.

ДАРГА Г. БЯМБАСҮРЭН

Санхүүгийн тайланд хийгдсэн

аудитын дүгнэлт хэлэлцсэн тухай

Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 18.1.2-ын “б” заалт, 25 дугаар зүйлийн 25.1 дэх заалт, Төсвийн тухай хуулийн 14 дүгээр зүйлийн 14.3 дахь заалт, 64.1.4 дэхь заалтыг тус тус үндэслэн сумын Иргэдийн Төлөөлөгчдийн Хурлын ээлжит 14 дүгээр хуралдаанаас ТОГТООХ нь:

1.Сумын 2019 оны санхүүгийн тайланд хийгдсэн аудитын дүгнэлтийн тухай Санхүүгийн албаны дарга Б.Уранмандалын хуралд оруулсан мэдээллийг хэлэлцээд төсвийн орлого бүрдүүлэлт, зардлын зарцуулалтын үйл ажиллагааг тодорхой үр дүнд хүрч ажилласан байна гэж дүгнэсүгэй.

2.2020 оны төсвийн орлогын төлөвлөгөөг нэр төрөл тус бүрээр нь жигд биелүүлэх талаар арга хэмжээ авч, Төсвийн тухай хуулийн хэрэгжилтийг хангуулан, холбогдох хууль тогтоомжид заасан үүргийг үр дүнтэй хэрэгжүүлж ажиллахыг /сумын Засаг дарга, Санхүүгийн албаны дарга/ нарт үүрэг болгосугай.

3.Төсвийн шууд захирагч, нягтлан бодогч нарт Даалгах нь:

3.1.Төсвийн хөрөнгөөр бараа, ажил, үйлчилгээ худалдан авах гэрээг байгуулахдаа Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд заасан гэрээний нөхцлийн шаардлагыг бүрэн тусган, баталгаажилтыг хийж, гэрээг хугацаанд нь дүгнэж ажиллах.

3.2.Ажилтнуудын ур чадварын нэмэгдлийг олгохдоо холбогдох хууль, журамд үндэслэн туршлага, ур чадварыг бодитоор үнэлж олгох.

3.3.Батлагдсан төсөвтөө зардлаа багтаан бензин, шатахууны тооцоог гэрээнд заасан хугацаанд нь хийж, өглөг, авлага үүсгэхгүй ажиллах.

3.4.Төсвийн тухай болон Нягтлан бодох бүртгэлийн тухай хууль, журмын хэрэгжилтийг хангуулж, байгууллагын өөрийн орлогын тооцоог санхүүгийн баримт бичгийн бүртгэл хөтлөлтийн дагуу хийж байгаа эсэхэд хяналт тавьж ажиллах.

4. Төсвийн орлогыг сар бүр хуваарийн дагуу төлөврүүлж ажиллахыг /Татварын байцаагч, орлого хариуцсан ажилтан/ нарт үүрэг болгосугай.

5.Тогтоолын хэрэгжилт үр дүнг тооцож, биелэлтийг хагас, бүтэн жил тутам ИТХ-д танилцуулж байхыг ЗДТГ-ын дарга /Г.Нямханд/-д, хэрэгжилтэд нь хяналт тавьж ажиллахыг ИТХ-ын Тэргүүлэгчдийн нарийн бичгийн дарга /Ц.Бямбадорж/-д үүрэг даалгасугай.

ДАРГА Г.БЯМБАСҮРЭН

Төлөвлөгөөний биелэлтэд үнэлэлт,

дүгнэлт өгөх тухай

Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 18 дугаар зүйлийн 18.1.2-ын “е” 25 дугаар зүйлийн 25.1, Хөгжлийн бодлого төлөвлөлтийн тухай хуулийн 14 дугаар зүйлийн 14.5 дахь заалтыг тус тус үндэслэн сумын иргэдийн Төлөөлөгчдийн Хурлын төлөөлөгчдийн ээлжит 14 дүгээр хуралдаанаас ТОГТООХ нь:

1.Төмөрбулаг сумыг дунд хугацаанд хөгжүүлэх “Эрчим хөгжил-2021” хөгжлийн төлөвлөгөөний 2018-2019 оны хэрэгжилтийн тайланг хэлэлцээд 75.6%-тай хэрэгжиж, тодорхой үр дүнд хүрсэн байна гэж дүгнэсүгэй.

2.Сумын Засаг дарга Т.Эрдэнэбат, ЗДТГ-ын дарга Г.Нямханд нарт Даалгах нь:

2.1.Сум хөгжүүлэх сангийн зээлийн хөрөнгийг “Эрчим хөгжил-2021” төлөвлөгөөнд тусгагдсан орон нутагт жижиг дунд үйлдвэрлэлийг хөгжүүлэх бодлого, хөтөлбөртэй уялдуулан олгож, зээлийн эдийн засгийн үр өгөөжийг дээшлүүлэх.

2.2.“Эрчмийн хар үүлдрийн ямаа”-ны үржүүлэг, технологийн ажил үйлчилгээний болон үржлийн ажил, эмчилгээ үйлчилгээ, худалдан борлуулах үйл ажиллагааны чиглэлийн мэргэжлийн байгууллага, аж ахуйн нэгжүүдийг байгуулах ажлуудыг бодлогоор дэмжих.

2.3.“Эрчим хөгжил-2021” тусгагдсан хэрэгжих шатандаа болон эрчимжүүлэх шаардлагатай гэж үнэлэгдсэн зорилтуудын хэрэгжилтийг бүрэн хангуулах

3.Тогтоолын хэрэгжилт үр дүнг тооцож, биелэлтийг хагас, бүтэн жил тутам ИТХ-д танилцуулж ажиллахыг ЗДТГ-ын дарга /Г.Нямханд/-д биелэлтэд хяналт тавьж ажиллахыг /ИТХ-ын Тэргүүлэгч/ нарт даалгасугай.

ДАРГА Г.БЯМБАСҮРЭН

ИТХ-ын төлөөлөгчдийн 2020 оны

06 дугаар сарын 08-ны өдрийн

Ээлжит 14 дүгээр хуралдаанд

Асуудал хэлэлцүүлэх нь: ИТХын Тэргүүлэгчдийн

нарийн бичгийн дарга Ц.Бямбадорж

Төмөрбулагсумын 10 бахархлыг хэлэлцүүлэх

батлуулах саналын тухай

Сумын иргэдийн Төлөөлөгчдийн Хурлын 2017-2020 оны бүрэн эрхийн хугацаанд дэвшүүлсэн бодлогын үндсэн чиглэлийн 3 дугаар зорилтын “Нийгмийн бодлого, сумын хөгжил, дэд бүтцийн чиглэл”-ээр хэрэгжүүлэхээр дэвшүүлсэн зорилтын 3.15-д “Төмөрбулаг сумын аймаг, улсын хэмжээнийн бахархал, брендийг иргэдийн оролцоотойгоор тодорхойлж, ИТХ-ын шийдвэрээр баталгаажуулан, олны хүртээл болгох ажлыг хэрэгжүүлэх” заасны зорилтын хүрээнд сумын иргэдийн Төлөөлөгчдийн Хурлын ажлын албанаас санаачлан Төмөрбулаг сумын түүх, соёлын үнэт өв болсон эрхэмлэх арван бахархлыг тодорхойлж ажилласан.

Нэг. Бахархлуудыг тодорхойлсон үйл ажиллагааны талаар:

Төмөрбулаг сумын арван бахархлыг тодорхойлохдоо зохиолч яруу найрагч Б.Цоожчулуунцэцэгийн 2015 онд Төмөрбулаг сумын 90 жилийн ойг тохиолдуулан бичсэн “Түүх бүтээсэн он жилүүд” нэртэй Төмөрбулаг сумын түүхийн номыг эх сурвалж болгон ашигласан.

Сумын иргэдийн Төлөөлөгчдийн Хурлаас 2020 оны 03 дугаар сарын 26-ны өдрийн 2/39 тоот “Төмөрбулаг сумын бахархлыг тодорхойлох ажлыг зохион байгуулах тухай” шйидвэрийг сумын Засаг даргад хүргүүлж, сумын Засаг дарга, Засаг даргын орлогч дарга Соёлын төвийн эрхлэгч, Бөхийн холбооны тэргүүн, Уяачдын холбооны тэргүүн, Байгаль орчны хяналтын улсын байцаагч, байгаль хамгаалагч, ЗДТГ-ын ХАА-н Тасгийн мэргэжилтэн нартай уулзаж Төмөрбулаг сумын 10 бахархлыг тодорхойлсон төслийг танилцуулж, санал солилцож, түүхийн эх сурвалжийг судлах, материал бэлтгэх, боловсруулалтыг хийхэд дэмжлэг үзүүлж хамтран ажиллахыг санал болгож ажилласан.

Арван бахархлын түүхийн товчооны төслийг Монгол хэлний ахмад багш Л.Мяпангаар зөв бичгийн дүрэм, хэл зүйн болон утга санааны найруулгын хувьд хянуулж, эх бэлтгэлийн боловсруулалтын алдааг засуулж ажилласан.

Төмөрбулаг сумын арван бахархлын эхийг бэлтгэж боловсруулахдаа 2015 онд аймгийн ИТХТ-ийн хурлаас баталсан Хөвсгөл аймгийн 10 бахархлын бахархлын загварыг үндэслэл, загварчлал болгож боловсруулсан. Үүнд:

Бахархал тус бүрийн утга санаа, гол онцлог, төлөөллийг танилцуулсан түүхийн товчооныг бахархал тус бүр дээр танилцуулга хэлбэрээр товч бичсэн. Бахархал бүрийн танилцуулгын доор нь тухайн бахархлуудын гол онцлог, утга санааг яруу найргийн талаас нь бус түүхэн талаас нь илтгэсэн 4 мөрт шүлгээр илэрхийлсэн. Энэ нь Хөвсгөл аймгийн 10 бахархлыг боловсруулсан загварчлалтай адилхан болсон.

Хоёр. Бахархлын бэлгэ, тэмдэг /сүлд/-ийг бүтээсэн талаар:

Төмөрбулаг сумын 10 бахархлын бэлгэ, тэмдэг /сүлд/-ийг тус сумын уугуул, Хөвсгөл аймгийн Зураач, урчуудын холбооны тэргүүн, уран барималч, зураач Бат-Өлзийгийн Ганхөлөг бүтээсэн. Бэлгэ тэмдэг /сүлд/-ийг бүтээлгэх ажлын хүрээнд сумын 90 жилийн түүхийн ном, 10 бахархлын товчоон, бахархлуудын төлөөлөл болгон тус бүр 2 ширхэг зургийн танилцуулгыг хүргүүлж санал бэлгэ тэмдэг бүтээлгэх саналыг уламжилж ажилласан. Уран бүтээлч Б.Ганхөлөгөөр уг бэлгэ тэмдэг /сүлд/-ийг хийлгэх үндэслэл нь:

Хөвсгөл аймгийн Зураач урчуудын холбооны тэргүүн

Хөвсгөл аймгийн 10 бахархлын бэлгэ тэмдэг /сүлд/-ийг 2015 онд хийсэн туршлагатай

Тус сумын уугуул, 3 үеийн урчуудын төлөөлөл тул нутаг орныхоо түүхэн бахархлыг сайн мэдэх, түүнийг бүтээхэд илүү ойрхон байх, сэтгэлтэй ажиллах, Хөвсгөл аймгийн №1 уран бүтээлч, өөрөө уран зураач, уран барималч мэргэжилтэй момунтель уран бүтээл туурвидаг тул бэлгэ тэмдгийг дизиан талаас нь бус бэлгэ тэмдэг /сүлд/ талаас нь харж, түүхэн бүтээл хийх ур чадвартай гэж тооцсон. Иймд уг саналыг Б.Ганхөлөгт уламжилж даалгаж ажилласан. Мөн сумын Соёлын төвийн Орон нутгийн судлах танхимыг түүний өвөө Хөдөлмөрийн гавъяаны улаан тугийн одонт, Монголын Урчуудын Эвлэлийн гишүүн, уран сийлбэрч Навааны Лувсанцэрэнгийн нэрэмжит болгох талаар Соёлын төвийн хамт олон, үр хүүхдийн гаргасан санал санаачилгыг нь дэмжиж байгааг давхар илэрхийлж, 10 бахархлыг хийлгэж Орон нутгийн судлах танхимд байршуулах талаар санал солилцож ажилласан нь түүнийг бүтээхэд тодорхой алхам болсон гэж үзэж байна.

Төмөрбулаг сумын 10 бахархлын бэлгэ тэмдэг /сүлд/-ийн загварын урьдчилсан байдлаар авч ИТХ-ын дарга, сумын Засаг дарга, Засаг даргын орлогч дарга, ИТХ-ын Тэргүүлэгчид, Соёлын төвийн ажилтан Б.Пүрэв-Осор, зарим төрийн албан хаагч, иргэдийн төлөөлөлд танилцуулж, саналыг авч дахин хүргүүлж, засвар өөрчлөлтийг хийлгэсэн.

Та бүхэнд ИТХ-ын төлөөлөгчдийн хуралдааны дэгийн дагуу хурлдаан болохоос 3 хонгийн өмнө цахим хаягаар хүргүүлж, цаасан хэлбэрээр өгсөн байгаа. Та бүхэнд хүргүүлсэн танилцуулга мэдээлэл дээр гаргасан зөв бичгийн дүрмийн болон утга найруулгын зарим нэг алдааг засаж боловсруулсан байгаа.

Та бүхэнд Төмөрбулаг сумын 10 бахархын товчоон, бэлгэ тэмдэг /сүлд/-ийг товч бахарахарл тус бүрээр нь танилцуулж, байна. Хууль тогтоомжоор олгогдсон бүрэн эрхийнхээ хүрээнд хэлэлцэн шийдвэрлэж өгөхийг хүсье.

Хуулийн хэрэгжилтийг хангуулах тухай

Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 18 дугаар зүйлийн 18.1.1-ийн “е” 25 дугаар зүйлийн 25.1 дэх заалтыг тус тус үндэслэн сумын Иргэдийн Төлөөлөгчдийн Хурлын төлөөлөгчдийн ээлжит 14 дүгээр хуралдаанаас ТОГТООХ нь:

1.ИТХ-ын төлөөлөгч Ч.Энхбаяраас нутгийн захиргааны байгууллагаас хуулийн хэрэгжилтийг хэрхэн хангуулж байгаа асуудлын талаар сумын Засаг дарга Т.Эрдэнэбатад тавьсан асуулгын хариуг хэлэлцээд холбогдох хууль тогтоомжийн хэрэгжилтийг эрчимжүүлж ажиллах нь зүйтэй байна гэж дүгнэсүгэй.

2.Сумын Засаг дарга Т.Эрдэнэбат, ЗДТГ-ын дарга Г.Нямханд нарт Даалгах нь:

2.1.Орон нутгийн нийтийн зорчигч тээврийн үйлчилгээний замын зардлыг шатах тослох материалын үнэ буурсантай уялдуулан бууруулж, Авто тээврийн үндэсний газраас баталсан үнэ тарифт нийцүүлж мөрдүүлэх арга хэмжээг авч ажиллах.

2.2.Сумын төвд мал байлгаж буй айл өрхүүдийн малыг төв суурин бус газарт маллуулах талаар холбогдох хууль тогтоомжийн хэрэгжилтийг мөрдүүлж, хүн амын эрүүл ахуй хангах, орчны бохирдлоос хамгаалж, байгууллага, ААН, иргэдийн өмч хөрөнгө, эдийн засагт хохирол учруулахгүй байхад чиглэгдсэн шийдвэр, журмыг боловсруулж мөрдүүлэх.

2.3.Дэлхий нийтэд коронавируст халдвар /Ковид-19/ цар тахлын тархалт буурахгүй Монгол Улсын хэмжээнд Засаг захиргаа, нутаг дэвсгэрийн нэгж, төрийн болон нутгийн захиргааны байгууллага, хуулийн этгээдийг гамшгаас хамгаалах өндөржүүлсэн бэлэн байдлын зэрэгт шилжүүлсэн энэ үед иргэдийн бөөгнөрөл, цугларалт үүсэх байдал гарч болзошгүй байгаатай холбогдуулан хууль тогтоомжийн хүрээнд олон нийтийг хамарсан арга хэмжээг хязгаарлахад чиглэгдсэн арга хэмжээний төлөвлөгөө гаргаж, хэрэгжилтэд нь хяналт тавьж ажиллах.

2.4.Газрын тухай хууль тогтоомж, Нутгийн өөрөө удирдах байгууллагаас баталсан тогтоол шийдвэрийн хэрэгжилтийг хангуулж, орон нутагт өвөлжөө, хаваржааны хашаа, хадлангийн талбайг эзэмшүүлэх, төв суурин газарт байгууллага, ААН, иргэдийн хэрэгцээнд эзэмшүүлэх, өмчлүүлэх, ашиглуулах газрыг хууль тогтоомжийн дагуу олгох ажлыг хэрэгжүүлж, түүнд хяналт тавих, зөрчил гаргасан албан тушаалтан, холбогдох хүмүүст хууль тогтоомжийн хүрээнд хариуцлага тооцож ажиллах.

3.Дээрх үүрэг, чиглэлийн биелэлтийг хэрхэн хангуулж ажилласан талаар 2020 оны 07 дугаар 30-ны дотор сумын иргэдийн Төлөөлөгчдийн Хуралд болон ИТХ-ын төлөөлөгч Ч.Энхбаярт албан бичгээр хариуг өгөхийг /сумын Засаг дарга, ЗДТГ-ын дарга/ нарт үүрэг болгосугай.

4.Тогтоолын хэрэгжилт үр дүнг тооцож, биелэлтийг хагас, бүтэн жил тутам ИТХ-д танилцуулж ажиллахыг ЗДТГ-ын дарга /Г.Нямханд/-д биелэлтэд хяналт тавьж ажиллахыг /ИТХ-ын Тэргүүлэгч/ нарт даалгасугай.

ДАРГА Г.БЯМБАСҮРЭН

